《金缕曲 悼景姜姊》
清代·杜韵芳

姊妹花摧折。怪朝来、杜鹃枝上，声声啼血。回首斑衣同戏彩，频声依依朝夕。

忽唱到、阳关三叠。呜咽临歧无别语，但牵裾、预把归期说。

从前事，定还忆。

可怜两载嗟离别。最伤心、当年分袂，竟成永诀。碧落黄泉穷欲遍，万一梦魂相值。

怕梦里、幽明又隔。尔我神情相肖甚，对菱花、痴把君容觅。

连宵雨，伴侬泣。